**TERVEZET!**

**A belügyminiszter**

**…/2017. (… …)**

**BM rendelete**

**a lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet módosításáról**

A lőfegyverekről és lőszerekről szóló 2004. évi XXIV. törvény 22. § (2) bekezdés *b)* pontjában kapott felhatalmazás alapján, a Kormány tagjainak feladat- és hatásköréről szóló 152/2014. (VI. 6.) Korm. rendelet 21. § 22. pontjában meghatározott feladatkörömben eljárva a következőket rendelem el:

**1. §**

A lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet 1/B. § (3) bekezdése helyébe a következő rendelkezés lép:

„(3) A (2) bekezdés szerinti hatóság a lőtér-üzemeltetési engedélyt (a továbbiakban: üzemeltetési engedély), valamint a hitelesített lőtérnaplót (a továbbiakban: lőtérnapló) akkor adja ki, ha a kérelmező a lőtér üzemeltetéséhez szükséges jogszabályokban előírt követelményeket teljesítette, lőtérszabályzattal rendelkezik, a lőtér üzemeltetésére – mint veszélyes üzemre – felelősségbiztosítást kötött, valamint rendelkezik a környezetvédelmi hatóság zajkibocsátási határértéket tartalmazó határozatával.”.

**2. §**

A lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet 2. §-a a következő *g)* ponttal egészül ki:

*(A lőtér üzemeltetésére jogosító engedély iránti kérelemnek tartalmaznia kell:)*

„*g)* a környezetvédelmi hatóság zajkibocsátási határértéket tartalmazó határozatát.”.

**3. §**

A lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet 5. §-a a következő (3)-(5) bekezdéssel egészül ki:

„(3) A beépítésre szánt területen üzemelő lőtéren – jogszabály eltérő rendelkezésének hiányában –

*a)* este 22 óra és reggel 6 óra között lövészet nem tartható, valamint

*b)* munkahetente legalább egy lövészetmentes naptári napot kell biztosítani.

(4) A (3) bekezdés *b)* pontjában meghatározott korlátozástól naptári évenként legfeljebb öt alkalommal el lehet térni, ha ennek szükségességét a valamely sportszövetség versenyrendszerében szervezett vagy a sportszervezet versenynaptárában egyébként szereplő sportrendezvény lebonyolítása indokolja, és az eltérés tényéről a sportrendezvény kezdetét legalább tíz nappal megelőzően a települési önkormányzatot tájékoztatták.

(5) A (3) bekezdés *b)* pontjának alkalmazásában

*a)* „munkahét” alatt a hétfő 0 órától vasárnap éjfélig, valamint

*b)* „naptári nap” alatt a 0 órától éjfélig

tartó időszakot kell érteni.”.

**4. §**

A lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet a következő 19/A. §-sal egészül ki:

„19/A. § Az 1/B. § (3) bekezdésének a lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet módosításáról szóló …/2017. (… …) BM rendelettel (a továbbiakban: Módr.) megállapított szövegét, valamint a 2. § *g)* pontját a Módr. hatálybalépésekor folyamatban lévő eljárások során is alkalmazni kell.”.

**5. §**

A lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet *3. számú melléklete* a következő 19. ponttal egészül ki:

„19. A lőtér naponkénti nyitvatartása: ………………………………………………………...”.

**6. §**

Ez a rendelet 2018. január 1-jén lép hatályba.

**dr. Pintér Sándor**

**belügyminiszter**

**ÁLTALÁNOS INDOKOLÁS**

*A lőterekről, a lőfegyverek, lőszerek hatósági tárolásáról, a fegyvertartáshoz szükséges elméleti és jártassági követelményekről szóló 49/2004. (VIII. 31.) BM rendelet* (a továbbiakban: Rendelet) hatálybalépése óta eltelt időszakban szerzett gyakorlati tapasztalatok szerint ezidáig sem e jogszabály, sem a tárgykör tekintetében irányadó környezetvédelmi tárgyú normák további előírásai nem tették lehetővé a környezet- és a zajvédelmi szempontoknak a polgári rendeltetésű (vagyis a nem katonai, rendvédelmi, illetve egyéb állami tevékenység lebonyolítására szolgáló) lőterek üzemeltetésének engedélyezésére irányuló közigazgatási hatósági eljárás során kellő súllyal történő, megfelelő figyelembevételét. A vonatkozó normák ugyanis – a kötelezően alkalmazandó műszaki-biztonsági követelményeken túlmenően – nem állapították meg a kifejezetten a szóbanforgó tevékenység végzésének egyes környezeti hatásait kompenzálni, illetve normalizálni hivatott specifikus ágazati rendszabályokat, ezáltal pedig végső soron nem voltak képesek garantálni az egészséges környezethez való alkotmányos alapjog feltétel nélküli és maradéktalan érvényesülését.

A hatásviselő lakosság részéről az e szabályozási hiányosságra visszavezethetően elszenvedett kellemetlenségek számos esetben váltak az érintett állami és önkormányzati szervek felé hivatalos úton is előterjesztett bejelentések és panaszok tárgyává, továbbá többízben is az alapvető jogok biztosának témaspecifikus vizsgálatát eredményezték. Ezen vizsgálatok konklúziója szerint a polgári használatra szánt lőterek keltette zajterheléssel összefüggésben felmerülő alkotmányos visszásságok kizárólag a tárgykör tekintetében irányadó normatív szabályozás megfelelő módosítása, illetőleg kiegészítése útján orvosolhatóak.

A tárgykör kapcsán felmerülő mindezen problémákat megelőzni, illetve kiküszöbölni hivatott jogszabály-módosítás kizárólagos célja az, hogy a belügyminiszter jogalkotási feladat- és hatáskörében megalkotandó szabályanyag a továbbiakban immár a környezetvédelmi tárgyú megfontolásokra is kiterjedő figyelemmel biztosítsa a lőtér-üzemeltetés keretében történő tevékenységvégzésre vonatkozó különböző ágazati szabályozók teljeskörű összhangját. Célja egyszersmind, hogy a környezet védelmével összefüggő alkotmányos alapjogok érvényesülésének a jelenleginél hathatósabb előmozdítása mellett teremtsen össztársadalmilag kívánatos mértékű egyensúlyt ezen alapjogok, valamint a polgári rendeltetésű lőterek működéséhez fűződő, nemkülönben hasznos, jogszerű és méltányos érdekek között.

**RÉSZLETES INDOKOLÁS**

*Az 1. §-hoz*

*A környezeti zaj és rezgés elleni védelem egyes szabályairól szóló 284/2007. (X. 29.) Korm. rendelet* (a továbbiakban: Zr.) 10. § (1) bekezdésében foglalt előírás ezidáig is deklarálta a környezeti zaj- és rezgésforrás üzemeltetőjének azon kötelezettségét, amelynek alapján az a tevékenység megkezdését megelőzően köteles volt a környezeti zajt előidéző üzemi vagy szabadidős zajforrásra vonatkozóan – amilyennek például a polgári rendeltetésű lőterek rendeltetésszerű üzemeltetése is minősül, – a környezetvédelmi hatóságtól a környezeti zajkibocsátási határérték megállapítását kérni, valamint megteremteni a határérték betartásának feltételeit.

A szóbanforgó lőterek üzemeltetésének engedélyezésére vonatkozó kérelem elbírálására irányuló közigazgatási hatósági eljárást a Rendelet előírásai alapján lefolytató rendőrség a környezetvédelmi tárgyú követelmények teljesülésének vizsgálatára szóló jogszabályi hatáskörrel ezidáig nem rendelkezett, ezért szükségessé vált az ágazati norma olyan irányú kiegészítése, amely a környezetvédelmi hatóság zajkibocsátási határértéket tartalmazó – a Zr. hivatkozott rendelkezése szerint egyébként is kötelezően beszerzendő – határozatának meglétét úgyszintén a lőtér-üzemeltetési engedély megadásának elengedhetetlen feltételévé teszi. E módosítás a hatálybalépését követően immár megfelelő garanciát jelent arra nézve, hogy a jövőben ne kerülhessen sor az irányadó zajvédelmi tárgyú előírásoknak nem megfelelő lőterek üzemeltetésének engedélyezésére, vagyis csak olyan kérelmező kapjon lőtér-üzemeltetési engedélyt, aki előzőleg eleget tett a Zr. 10. §-ában a környezeti zajt előidéző zajforrás üzemeltetője számára előírt kötelezettségeknek.

*A 2. §-hoz*

A zajkibocsátási határértéket megállapító hatósági határozat közhiteles nyilvántartásban nem kerül rögzítésre, továbbá ezen hatósági döntés létéről és tartalmáról a lőtér-üzemeltetés engedélyezését végző rendőrség más hivatalos forrásból sem értesül szükségképpen. A Rendelet előírásainak felülvizsgálata során ezért az előzetesen beszerzett környezetvédelmi hatósági döntésnek a rendőrség részére történő rendelkezésre bocsátását a továbbiakban az üzemeltetési engedélyt kérelmező kötelezettségeként kell meghatározni.

*A 3. §-hoz*

A polgári rendeletetésű lőterek jelentette zajterhelésnek kitett lakosság kényelmének előmozdítása érdekében jogszabályi szinten szükséges rögzíteni a lőtereken zajló lövészeti tevékenységet időbeli korlátok közé szorító elvi sarokpontokat, különös figyelemmel arra, hogy a gyakorlati tapasztalatok szerint a hatásviselők számára a legnagyobb tehertételt a lövészetek gyakorisága mellett az ezek lebonyolítására szolgáló időszakok kiszámíthatatlan és folyamatosan váltakozó volta jelenti.

A lövészeti tevékenység parttalan űzését korlátozó rendszabályok tárgyi hatálya kizárólag *az épített környezet alakításáról és védelméről szóló 1997. évi LXXVIII. törvény* szerinti beépítésre szánt területen üzemelő lőterekre terjed ki, hiszen mindenekelőtt ezen helyszínek esetében merülhet fel leginkább a környező területeken élő lakosság zajterhelésnek való kitettsége. A Rendeletben újonnan rögzítendő előírások mindemellett a tárgykör – jogszabályi szintű, jellemzően önkormányzati rendeletben történő – eltérő tartalmú szabályozására is lehetőséget kínálnak, elismerve az egyes hatásviselői közösségek között mutatkozó különbségeket és az adott helyszín egyedi sajátosságait figyelembevevő, illetve a helyi viszonyokhoz és adottságokhoz rugalmasan igazodó partikuláris szabályalkotás létjogosultságát.

A szabályozás mindemellett biztosítja a heti egy lövészetmentes napra vonatkozó előírás naptári évente legfeljebb öt alkalommal történő figyelmen kívül hagyásának lehetőségét abban az esetben, ha erre a valamely sportszövetség versenyrendszerében szervezett vagy a sportszervezet versenynaptárában egyébként szereplő sportrendezvény lebonyolításának érdekében kerül sor, és az eltérés tényéről a sportrendezvény kezdetét legalább tíz nappal megelőzően a települési önkormányzatot tájékoztatták.

*A 4. és a 6. §-hoz*

A szabályozásba újonnan beépülő többletkövetelményeknek, illetve szigorításoknak való megfelelés érdekében szükséges felkészülési időt biztosítva a Rendeletet módosító előírások egységesen 2018. január 1-jével lépnek hatályba, azzal, hogy a módosuló rendelkezéseket az ezidőtájt folyamatban lévő lőtérüzemeltetés-engedélyezési eljárások során is alkalmazni kell: a hatálybalépés időpontjának ilyetén módon történő meghatározása egyszersmind a szóbanforgó közigazgatási hatósági eljárások tekintetében irányadó újabb szabályozási rezsimet bevezető, *az általános közigazgatási rendtartásról szóló 2016. évi CL. törvény* (Ákr.) hatálybalépésének dátumához is megfelelően igazodik.

*Az 5. §-hoz*

A polgári rendeltetésű lőterek működési rendjének kiszámíthatóbbá, illetve a nagyközönség számára is megismerhetővé tétele érdekében a Rendelet a továbbiakban a napi bontásban meghatározott nyitvatartási időt is a lőtérszabályzat kötelező tartalmi elemévé teszi.